ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት "ካብ ርጉም ናብ ሕሱም ጨካን ጎይታ እናተሸጥና መከራና ንርኢ ዘሎና" ኤርትራውያን ስደተኛታት 20 ሰነ 2020 ዝተመሓየሸ 25 ሓምለ 2020 ምንጪ ስእሊ, MAHMUD TURKIA/AFP/Getty Images ኣብዚ ሰሙን ትካል ስደተኛታት ሕቡራት ሃገራት ኣብ ሊብያ፡ ብዘይሕጋውያን ኣሰጋገርቲ ተታሒዙ ዝጸንሐ ሓደ ኤርትራዊ ስደተኛ ብ20 ሓምለ ኣብ ኢድ እቲ ትካል ከምዝዓረፈ ሓቢሩ። እዚ ሞት እዚ ግና ናይ መጀመርታ ኣይኮነን። እኳ ደኣ እቲ ቅድሚ ዓሰርተ ዓመታት ኣብ ኣጻምእ ሊብያን ሰሃራን ኣብ ማእከላይ ባሕርን ንፈለማ እዋን ሞት ሓደ ስደተኛ እውን እንተኾነ ክንገር እንከሎ ኩሉ ሰብ ይስንብድን ይጭነቕን ነይሩ። እቲ ሞት ካብ ሓደ ናብ ክልተ ካብ ክልተ ናብ ዓስርተ ናብ ሚእትን ኣማኢትን ምስ ዓረገን ምስተደጋገመን ግን ሕማቕ ኣጋጣሚ ኮይኑ እቲ ሞት እውን ክልመድ ጀሚሩ። ሃለዋትን ናብራን ስደተኛታት ሊብያ ግን ካብ ሞት ዝኸፍአን ዝመረረን እዩ ይብሉ እቶም ከም ባራዩ ናብ ዝተፈላለዩ ነጋዶ ሰባት እናተሸጡ መከረኦም ዝርእዩ ዘለው ኤርትራውያን ስደተኛታት። ገርጋሪት ኣብ ዝበሃል ቦታ ምስ መሰልቱ ስደተኛታት ዝነብር ዘሎ ወዲ በረኸት " ሃለዋትና ምስ ሃለዋት ኣይቁጸርን እዩ። ካብ ዝኸፍአ ናብ ዝሓሰመ ካብ ርጉም ናብ ሕሱም ጨካን ጎይታ እናተሸጥና መከራና ኢና ንርኢ ዘሎና" ክብል ብምረት ይዛረብ። ኣብ ፈቐዶ ከተማታት ሊብያ ዝርከቡ ስደተኛታት ከም ገላዩን ባሮትን ካብን ናብን ነጋዶ ሰባት እናተሸጡ ሕሱም ህይወት ከምዘሕልፉን ኣብ ቃልዕ ዕዳጋ ብጨረታ ከምዝሽየጡን ኣብ ማዕከናት ዜና ዓለም ብግልጺ ተራእዩ እዩ። ኤርትራውያን ስደተኛታት እውን ኣብታ ብጎይቶት ኩናት እትሕመስ ዘላ ሊብያ ከቢድ ወጽዓ ከጋጥሞም ጸኒሑን ኣሎን። ወተሃደራት ቱርኪ ኣብ ሊብያ ተቐቲሎም 'ሲኦላዊ' መዳጎኒ ስደተኛታት ሊብያ ሃለዋት ኤርትራውያን ስደተኛታት ኣብ ሊብያ እትረፍ ኣብ መዳጎኒ ጎይቶት ኩናት ዝርከቡ ስደተኛታት እቶም ላዕለዋይ ተጸዋዒ ስደተኛታት ኣብ ዝከታተሎ መዓስከራት ዝርከቡ እውን እንተኾኑ፡ ሕጂ እውን እንተኾነ ኣብ ከቢድ ጸገምን ጭንቅን እዮም ዘለው። ብዙሓት ካብኣቶም ሕቶ ዑቕበኦም ተሰሚዑ ጉዳዮም ተጻርዩ ከብቅዕ ናብ ውሕስቲ ሃገር ክትሰጋገሩ ኢኹም ካብ ዝበሃሉ ክሳብ ሕጂ ብተስፋ ክጽበዩ ዓመታት ገይሮም ኣለው። ሓደ ካብቶም ቅድሚ ሰለስተ ዓመት ሎሚ ጽባሕ ክትከይድ ኢኻ ዝተባህለ ምስ ብጾቱ ስደተኛታት ካብ ከቢድ ሓደጋ ዝወጽአ መንእሰይ፡ እቲ ዝተዋህቦ መብጽዓ ክሳብ ሕጂ ዘይምትግባሩ ልዑል ሓዘን እዩ ዝስመዖ። " ንሕና ዓለም ዝረሰዓትና ኣብ ነበልባል እሳት ኣብ ገሃነብ እንነብር ሰባት ኢና" ክብል ነቲ ዘለዎ ሃለዋት ብምረት ይገልጾ። ኣብቲ ዘለዎ ቦታ ኣደ ቖልዑን ህጻናትን ከይተረፉ ሎሚ ጽባሕ ናብ ውሑስ ቦታ ክትግዕዙ ኢኹም ተጸበዩ ተባሂሎም ክሳብ ሕጂ ብዘይሰምር ተስፋ፡ ብዘሰቅቕ ሃለዋት ሊብያ ኣብ ከቢድ ጭንቀት ይነብሩ ከምዘለው ይሕብር። ካልእ ይትረፍ ይብል ተመስገን "ህይወትና ናብ እነውሕሰሉ ዝኾነ ቦታ ዝወስደና ዝግደሰልና ዓለማዊ ትካልን ገበርቲ ሰናይ ማሕበራትን ክንስእን!
